[pic] | COMISIA COMUNITĂȚILOR EUROPENE |

Bruxelles, 23.11.2009

COM(2009)642 final

2008/0221 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) al doilea paragraf din Tratatul CE privind

poziția comună a Consiliului cu privire la adoptarea unei propuneri modificate de Regulament al Parlamentului European și al Consiliului privind etichetarea pneurilor în ceea ce privește eficiența combustibilului și alți parametri esențiali

2008/0221 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) al doilea paragraf din Tratatul CE privind

poziția comună a Consiliului cu privire la adoptarea unei propuneri modificate de Regulament al Parlamentului European și al Consiliului privind etichetarea pneurilor în ceea ce privește eficiența combustibilului și alți parametri esențiali

1. CONTEXT

Data transmiterii propunerii către Parlamentul European și către Consiliu [COM(2008) 779 final - 2008/0221/COD]: | 13 noiembrie 2008 |

Data avizului Comitetului Economic și Social European: | 24 martie 2009 |

Data avizului Parlamentului European la prima lectură: | 22 aprilie 2009 |

Data transmiterii propunerii modificate [COM (2009) 348]: | 1 iulie 2009 |

Data adoptării poziției comune (în unanimitate): | 20 noiembrie 2009 |

2. OBIECTUL PROPUNERII COMISIEI

Scopul prezentei propuneri este să promoveze trecerea pieței la pneuri care să asigure un consum eficient de combustibil, fiind în același timp mai sigure și mai silențioase. Această inițiativă este în concordanță cu Strategia revizuită a Comisiei de reducere a emisiilor de CO2 provenite de la autoturisme și vehicule utilitare ușoare[1] (care stabilește obiective de reducere a emisiilor de CO2 prin reducerea emisiilor generate de autovehicule, inclusiv prin promovarea pneurilor care asigură un consum de combustibil eficient).

Orientată către cerere, propunerea privind etichetarea pneurilor va completa legislația privind omologarea de tip pentru pneuri, care vizează oferta prin intermediul unor cerințe minime. Cerințele minime aplicabile rezistenței la rulare, aderenței la teren umed și zgomotului exterior de rulare, prevăzute să intre în vigoare până la 1 noiembrie 2012 în Regulamentul (CE) nr. 661/2009[2] privind siguranța generală a autovehiculelor, vor garanta un nivel standard al calității pneurilor, iar alte îmbunătățiri dincolo de aceste niveluri vor fi determinate de sistemul de etichetare a pneurilor.

3. OBSERVAȚII PRIVIND POZIȚIA COMUNĂ

3.1. Observații generale privind poziția comună

Textul poziției comune negociate este, în mare măsură, în conformitate cu propunerea Comisiei în ceea ce privește fondul acesteia și, prin urmare, poate fi susținută.

3.2. Acordul la stadiul de poziție comună

Poziția comună negociată este rezultatul negocierilor interinstituționale convenite în cadrul trialogului final de la 1 octombrie 2009.

La 14 octombrie 2009, președintele Comisiei ITRE, dl Herbert Reul, a confirmat acordul Parlamentului în privința textului convenit de Coreper la 7 octombrie 2009 și a declarației Comisiei (a se vedea mai jos). Poziția comună negociată a fost adoptată oficial în cadrul Consiliului Agricultură și Pescuit din 20 noiembrie 2009.

Principalele teme de negociere în cazul cărora s-a ajuns la un acord sunt următoarele (în ordinea în care figurează în propunere):

- Forma propunerii: La cererea Parlamentului, propunerea devine regulament, în loc de directivă.

- Cerințe de publicitate [articolul 3 alineatul (4) și considerentul 17]: S-a reformulat definiția documentației tehnice promoționale, pentru a fi clar că aceasta nu include publicitatea în mass-media în general.

- Afișarea etichetei (articolul 4): Se introduce flexibilitate cu privire la afișarea etichetei. Comisia propusese ca eticheta să fie afișată obligatoriu la punctul de vânzare, prin intermediul unui autocolant aplicat pe fiecare pneu, modificarea negociată de Consiliu/Parlament prevede că eticheta poate fi fie afișată prin intermediul unui autocolant aplicat pe fiecare pneu, așa cum a propus Comisia, fie distribuită sub forma unei etichete imprimate pentru fiecare lot compus din unul sau mai multe pneuri livrat la punctul de vânzare; în acest caz, articolul 5 cere ca distribuitorii să arate eticheta imprimată utilizatorilor finali înainte de a realiza vânzarea pneului/pneurilor la punctul de vânzare.

- Responsabilitățile furnizorilor de autovehicule (articolul 6): Se elimină obligația generală a constructorilor de vehicule de a afișa clasele în care se înscriu pneurile montate pe vehiculele noi. Conform acordului, cerința de informare se va aplica doar pneurilor oferite ca opțiuni utilizatorilor finali.

- Supravegherea pieței (articolul 12): La articolul 12 se introduce o trimitere la Regulamentul (CE) nr. 765/2008 privind supravegherea pieței, conform sugestiei din propunerea Comisiei modificată în urma solicitării Parlamentului de a se consolida regulile de supraveghere a pieței.

- Clauza de reexaminare (articolul 14): Perioada prevăzută de clauza de reexaminare este redusă de la 5 ani, în propunerea inițială, la 40 de luni, pentru a se evalua eficacitatea și vizibilitatea sistemului de etichetare, în special în ceea ce privește articolele 4 și 5 modificate.

- Dispoziții tranzitorii (articolul 15): PE și Consiliul au convenit să scutească pneurile produse înainte de iulie 2012 de la cerințele de etichetare.

- Promovarea pneurilor cu nivel de zgomot redus (anexa II): La etichetă se adaugă o clasificare a zgomotului extern de rulare, pentru a facilita recunoașterea rapidă a pneurilor cu nivel de zgomot redus, pe lângă afișarea valorii zgomotului extern de rulare măsurată în decibeli.

- Site web conținând informații privind etichetarea pneurilor și un calculator armonizat pentru economiile de combustibil : Pentru a facilita acordul între instituții, Comisia a convenit să facă următoarea declarație în sesiunea plenară a Parlamentului care a avut loc imediat înainte de adoptarea propunerii de regulament:

„Comisia sprijină folosirea instrumentelor comunitare, precum programul «Energie inteligentă – Europa», pentru a contribui la inițiative de conștientizare a utilizatorilor finali privind beneficiile etichetării pneurilor.

Până în iunie 2012, Comisia va publica, în special în atenția organizațiilor de consumatori și a producătorilor de pneuri, pe site-ul său web ec.europa, explicații privind fiecare element al etichetei pentru pneuri și un calculator armonizat al economiilor de combustibil.”

4. CONCLUZIE

Poziția comună corespunde obiectivelor propunerii inițiale ale Comisiei. Prin urmare, Comisia susține textul.

[1] COM(2007) 19.

[2] JO L 200, 31.7.2009, p. 1-24 .